ଭୁବନେଶ୍ବର, ଫେବୃଆରୀ ୩ (ଲୋକାଲ ୱାୟାର): ସୋମବାର ଅଲିମ୍ପିଆନ୍ ଓଡିଆ ଦୌଡରାଣୀ ଦୂତି ଚାନ୍ଦ ୨୪ ତମ ଜନ୍ମଦିନ ପାଳନ କରୁଛନ୍ତି ।
ବହୁ ଜାତୀୟ ଏବଂ ଅନ୍ତର୍ଜାତୀୟ କ୍ରୀଡ଼ାରେ ସଫଳ ହୋଇ ଓଡ଼ିଶାର ଗୌରବ ବଢ଼ାଇଚାଲିଥିବା ଏହି ସ୍ପ୍ରିଣ୍ଟରଙ୍କ ସଂପର୍କରେ ଆସନ୍ତୁ ଜାଣିବା କିଛି କଥା।
ଯାଜପୁର ଜିଲ୍ଲାର ଚକଗୋପାଳପୁରରେ ୩ ଫେବୃଆରୀ ୧୯୯୬ରେ ଦୂତି ଚାନ୍ଦ ଜନ୍ମଗ୍ରହଣ କରିଥିଲେ ।
ତାଙ୍କ ମା ଥିଲେ ଅଖୁଜି ଚାନ୍ଦ ଓ ବାପା ଚକ୍ରଧର ଚାନ୍ଦ, ଜଣେ ବୁଣାକାର ।
ସେମାନେ ସାତ ଭାଇଭଉଣୀ ହୋଇଥିବାବେଳେ ଦୂତି ତାଙ୍କ ବାପାମାଙ୍କ ତୃତୀୟ ସନ୍ତାନ ।
ଦୂତି ପିଲାବେଳୁ ତାଙ୍କ ଭଉଣୀ ସରସ୍ବତୀଙ୍କୁ ଦେଖି ଅନୁପ୍ରାଣିତ ହୋଇଛନ୍ତି ।
ଦୂତି ୧୪ ବର୍ଷରୁ କମ ଧାବିକାଙ୍କ ମଧ୍ୟରେ ପ୍ରଥମ ଥର ପାଇଁ ଜୋନାଲସ୍ତରରେ ୨୦୦୭ରେ ପାଟନା ଆଥଲେଟ ମିଟରେ ରୌପ୍ୟ ପାଇଥିଲେ ।
ଉକ୍ତବର୍ଷ ହାଇଦ୍ରାବାଦରେ ଜୁନିୟର ବିଭାଗରେ ଜାତୀୟସ୍ତରରେ ମଧ୍ୟ ରୌପ ହାସଲ କରିଥିଲେ ।
ସେହିଠାରୁ ତାଙ୍କ ବିଜୟ ଯାତ୍ରା ଆରମ୍ଭ ହେବା ସହ ସେ କ୍ରୀଡ଼ାରେ ଅନେକ ପଦକ ହାସଲ କରିଛନ୍ତି ।
୨୦୧୩ ଜୁଲାଇ ୭ରେ ପୁନେରେ ଦୂତି ଅନ୍ତର୍ଜାତୀୟସ୍ତରରେ ୨୦ତମ ଏସିଆ ଆଥଲେଟ ମହିଳା ଚମ୍ପିୟାନସିପରେ ବ୍ରୋଞ୍ଜ ପଦକ ପାଇଥିଲେ ।
ସେହିବର୍ଷ ସେ ପ୍ରଥମ ଭାରତୀୟ ଭାବେ ୱାର୍ଲ୍ଡ ୟୁଥ ଚମ୍ପିୟାନସିପର ଫାଇନାଲରେ ପ୍ରବେଶ କରିଥିଲେ ।
ରାଞ୍ଚିରେ ଆୟୋଜିତ ନାସନାଲ ସିନିୟର ଆଥଲେଟିକ୍ସ ଚମ୍ପିୟାନସିପରେ ୧୦୦ ମି. ଦୌଡ଼ ୧୧.୭୩ ସେ.ରେ ପୂର୍ଣ୍ଣ କରି ସ୍ୱର୍ଣ୍ଣ ପଦକ ଜିତିଥିଲେ ।
ସେ ୨୦୧୮ ଏସୀୟ କ୍ରୀଡାରେ ୧୦୦ମି ଦୌଡ଼ ପ୍ରତିଯୋଗିତାରେ ଅଂଶ ଗ୍ରହଣ କରି ମାତ୍ର ୧୧.୩୨ ସେକେଣ୍ଡରେ ପହଞ୍ଚି ରୌପ୍ୟପଦକ ହାସଲ କରିଥିଲେ ।
୨୦୧୯ରେ ହୋଇଥିବା ଫେଡେରେସନ କପରେ ସେ ୧୧.୪୫ ସେକେଣ୍ଡରେ ୧୦୦ ମିଟର ଦୂରତା ଅତିକ୍ରମ କରି ସ୍ୱର୍ଣ୍ଣ ପଦକ ଓ ଇଟାଲିର ନାପୋଲିଠାରେ ଅନୁଷ୍ଠିତ ବିଶ୍ୱ ବିଶ୍ୱବିଦ୍ୟାଳୟ କ୍ରୀଡ଼ାରେ ମହିଳା ୧୦୦ ମିଟର ଦୌଡ଼ରେ ସ୍ୱର୍ଣ୍ଣ ପଦକ ହାସଲ କରିଥିଲେ ।
ଗତ ଜୁନ୍ରେ ଝାଡଖଣ୍ଡର ରାଞ୍ଚିରେ ଆୟୋଜିତ ଜାତୀୟ ଓପନ ଦୌଡ଼କୁଦର ୧୦୦ ମିଟର ଦୌଡ଼କୁ ୧୧.୨୨ ସେକେଣ୍ଡରେ ଅତିକ୍ରମ କରି ଦୂତି ତାଙ୍କ ନିଜ ନାଁରେ ଥିବା ପୂର୍ବ ଜାତୀୟ ରେକର୍ଡ ଭାଙ୍ଗିଥିଲେ।
ସେ ପ୍ରଥମ ଭାରତୀୟ ଭାବେ ବିଶ୍ୱ ବିଶ୍ୱବିଦ୍ୟାଳୟ କ୍ରୀଡ଼ାରେ ଟ୍ରାକ ଇଭେଣ୍ଟରେ ସ୍ୱର୍ଣ୍ଣ ପଦକ ପାଇ ଗୌରବ ଅର୍ଜନ କରିଥିଲେ ।
ଆମେରିକାରୁ ପ୍ରକାଶ ପାଉଥିବା ବିଶ୍ବପ୍ରସିଦ୍ଧ ଟାଇମ୍ ପତ୍ରିକାରେ ଟାଇମ୍ ନେକ୍ସଟ୍-୧୦୦ (ଆଗାମୀ ୧୦୦) ପ୍ରଭାବଶାଳୀ ବ୍ୟକ୍ତିଙ୍କ ତାଲିକାରେ, ଅର୍ଥାତ୍ ବିଭିନ୍ନ କ୍ଷେତ୍ରରେ ବିଶ୍ବର ଶହେ ଜଣ ଉଦୀୟମାନ ତାରକାଙ୍କ ତାଲିକାରେ ତାଙ୍କୁ ସ୍ଥାନ ମିଳିଛି।
୨୦୧୪ରେ ଦୂତି ଚାନ୍ଦଙ୍କ ଶରୀରରେ ମାତ୍ରାଧିକ ଆଣ୍ଡ୍ରୋଜେନ୍ ଥିବା ଅଭିଯୋଗ ହୋଇଥିଲା । ଫଳରେ ତାଙ୍କ ଦୌଡ଼ିବା ଉପରେ ରୋକ୍ ଲାଗିଥିଲା । ଏପରିକି ସେ ସେହି ବର୍ଷର ରାଜ୍ୟଗୋଷ୍ଠୀ କ୍ରୀଡ଼ାରେ ବି ସାମିଲ ହୋଇପାରିନଥିଲେ। ପରେ ପରୀକ୍ଷାରେ ସେ ସଫଳ ହୋଇଥିଲେ ଆଉ ଟ୍ରାକକୁ ଫେରିଥିଲେ।
ଦୂତି ତାଙ୍କ ଗାଁର ଜଣେ ଝିଅଙ୍କୁ ଭଲପାଆନ୍ତି ଓ ତାଙ୍କୁ ହିଁ ବିବାହ କରିବେ ବୋଲି ଖୋଲାଖୋଲି କହି ସାରା ଦେଶର ଦୃଷ୍ଟି ଆକର୍ଷଣ କରିଥିଲେ। ତାଙ୍କର ଏହି ସମଲିଙ୍ଗୀ ସଂପର୍କକୁ ନେଇ ବିଭିନ୍ନ ମହଲରେ ଚର୍ଚ୍ଚା ଜୋର ଧରିଥିଲା ।
କ୍ରୀଡ଼ା ଜଗତରେ ଦୂତିଙ୍କ କୋଚ ହେଉଛନ୍ତି ଚିତ୍ତ ରଞ୍ଜନ ମହାପାତ୍ର, ନୀଳମାଧବ ଦେଓ ଓ ରମେଶ ନାଗପୁରୀ।
୨୦୧୩ ମସିହାରେ ସେ ଆଇନ ପଢ଼ିବା ଲାଗି କିଟ୍ ବିଶ୍ବବିଦ୍ୟାଳୟରେ ଭର୍ତ୍ତି ହୋଇଥିଲେ ।
ଏବେ ସେ ଓଡ଼ିଶା ମାଇନିଂ କର୍ପୋରେସନରେ ଏକଜିକ୍ୟୁଟିଭ୍ ଅଫିସର୍ ଭାବେ କାର୍ଯ୍ୟ କରୁଛନ୍ତି।
ଏହା ବ୍ୟତୀତ ସେ ବର୍ତ୍ତମାନ ହୋଟେଲ ଉଦ୍ୟୋଗରେ ପ୍ରବେଶ କରି ଭୁବନେଶ୍ବରର ଶୈଳଶ୍ରୀ ବିହାର ଓ ଏମ୍ସ ନିକଟରେ ଏହି ଦୁଇ ହୋଟେଲ ଖୋଲିଛନ୍ତି।
ଗାଈଗୋରୁ, କୁକୁର ତଥା ଅନ୍ୟ ବୁଲା ଜୀବଙ୍କ ସୁରକ୍ଷା ଦିଗରେ କାର୍ଯ୍ୟ କରୁଥିବା ପିପୁଲ୍ ଫର୍ ଦ ଏଥିକାଲ୍ ଟ୍ରିଟମେଣ୍ଟ ଅଫ୍ ଆନିମଲ୍ସ (ପେଟା) ସହ ଦୌଡ଼ରାଣୀ ଦୂତୀ ଚାନ୍ଦ ସଂପୃକ୍ତ ହୋଇଛନ୍ତି ।
କଟକ, ଜାନୁଆରୀ ୩୦ (ଲୋକାଲ ୱାୟାର): ଏଠାରେ ଖେଳାଯାଇଥିବା ରଣଜୀ ମ୍ୟାଚରେ ଓଡ଼ିଶା ତାର ଆସାମକୁ ଏକ ଇନିଂସ ଓ ୩ ରନରେ ଗୁରୁବାର ପରାସ୍ତ କରିଛି।
କଟକ ଡ୍ରିମ୍ସ ପଡ଼ିଆରେ ଖେଳାଯାଇଥିବା ମ୍ୟାଚର ପ୍ରଥମ ଇନିଂସରେ ଓଡ଼ିଶା ୪୩୬ ରନ୍ କରିଥିବାବେଳେ ଆସାମ ୨୩୮ ରନ୍ କରିଥିଲା।
ସେହିପରି ଦ୍ବିତୀୟ ଇନିଂସରେ ଆସାମ ଦଳ ୧୯୫ ରନ୍ ସଂଗ୍ରହ କରିପାରିଥିଲା।
ଓଡ଼ିଶା ପକ୍ଷରୁ ରାଜେଶ ମହାନ୍ତି ଚାରିଟି ଓ୍ବିକେଟ୍ ଅକ୍ତିଆର କରିଥିବାବେଳେ ସୂର୍ଯ୍ୟକାନ୍ତ ପ୍ରଧାନ ଓ ଦେବବ୍ରତ ପ୍ରଧାନ ତିନିଟି ଲେଖାଏଁ ଓ୍ବିକେଟ୍ ନେଇଥିଲେ।
ଅଲ୍-ରାଉଣ୍ଡ ପ୍ରଦର୍ଶନ ପାଇଁ ଦେବବ୍ରତ ପ୍ରଧାନ ମ୍ୟାନ୍ ଅଫ୍ ଦ ମ୍ୟାଚ୍ ବିବେଚିତ ହୋଇଥିଲେ।
ସୂଚନାଯୋଗ୍ୟ, ପୂର୍ବରୁ ଛତିଶଗଡ, ସର୍ଭିସେସ୍, ଉତ୍ତରାଖଣ୍ଡ ଓ ହରିଆନାକୁ ଓଡ଼ିଶା ହରାଇସାରିଥିବାବେଳେ ତ୍ରିପୁରା ସହ ଖେଳିଥିବା ମ୍ୟାଚ୍ ଡ୍ର ରଖିଥିଲା।
ଦଳ ଜମ୍ମୁ କଶ୍ମୀରଠାରୁ ପରାଜୟ ବରଣ କରିଥିଲା।
କଟକ, ଜାନୁଆରୀ ୨୨ (ଲୋକାଲ ୱାୟାର): ବୟସ ଜାଲିଆତି ଅଭିଯୋଗରେ ବିସିସିଆଇ ପୁଣି ଥରେ ୨୩ ବର୍ଷରୁ କମ୍ କ୍ରିକେଟ ଟିମରେ ଖେଳୁଥିବା ଦୁଇ ଓଡ଼ିଆ ଖେଳାଳିଙ୍କୁ ଦୁଇଟି ସିଜିନ୍ ପାଇଁ ବାସନ୍ଦ କରିଥିବା ବୁଧବାର ସୂଚନା ମିଳିଛି।
ଏହି ଦୁଇ କ୍ରିକେଟର୍ ହେଲେ ବିଶ୍ବଜିତ ମଲ୍ଲିକ ଓ ସୋମେନ୍ ଚାନ୍ଦ।
ଓଡ଼ିଶା କ୍ରିକେଟ ଆସୋସିଏସନ୍ (ଓସିଏ)କୁ ଜାଲ୍ ଜନ୍ମ ପ୍ରମାଣପତ୍ର ଦେଇ ଖେଳୁଥିବାରୁ ଏମାନେ ୨୦୨୧-୨୦୨୨ ଓ ୨୦୨୨-୨୦୨୩ ସିଜିନରେ ଘରୋଇ କ୍ରିକେଟରୁ ବାଦ୍ ପଡ଼ିବେ।
ଏମାନେ ବୟସ ଜାଲିଆତି କରିଥିବା ଅଭିଯୋଗ ଆସିବା ପରେ କଟକ ମହାନଦର ନିଗମ ଓ ଭୁବନେଶ୍ବର ମହାନଗର ନିଗମକୁ ଏହାର ଯାଞ୍ଚ ପାଇଁ ପଠାଯାଇଥିଲା।
ତେବେ ଉଭୟ ଜନ୍ମ ତାରିଖରେ ଜାଲିଆତି କରି ତାତପୁ ବିସିସିଆଇକୁ ପଠାଇଥିବା ଜଣାପଡ଼ିବା ପରେ ବିସିସିଆଇ ଏଭଳି ପଦକ୍ଷେପ ନେଇଛି।
ସୂଚନାଯୋଗ୍ୟ, ଗତ ନଭେମ୍ବରରେ ଏଭଳି ଜାଲିଆତି ଅଭିଯୋଗରେ ଓଡ଼ିଶାର ରାଜେଶ ମହାନ୍ତି ଓ କ୍ରିଷ୍ଣା ପଲାଇଙ୍କୁ ବିସିସିାଇ ଦୁଇ ବର୍ଷ ବ୍ୟାନ୍ କରିସାରିଛି।
କଟକ,ଜାନୁୟାରୀ ୧୯(ଲୋକାଲ ୱାୟାର) : ଗୋଟିଏ ଦିନରେ ଆନ୍ତର୍ଜାତିକ ଡିସକସ ରାଣୀ ପାର୍ବତୀ ସେଠୀ ଓ ତାଙ୍କ ପୁଅ ଆଦିତ୍ୟ ବେହେରା କୃତିତ୍ବ ଅର୍ଜନ କରିଥିବା ରବିବାର ଦିନ ଜଣେ କ୍ରୀଡା ସଙ୍ଗଠକ ପ୍ରକାଶ କରିଛନ୍ତି ।
ପୁଅର କୃତିତ୍ବରେ ମା' ପାର୍ବତୀ ଖୁସି ବ୍ୟକ୍ତ କରିଛନ୍ତି ।
ସମ୍ବଲପୁରରେ ଅନୁଷ୍ଠିତ ୪ର୍ଥ ରାଜ୍ୟ ମାଷ୍ଟର୍ସ ଗେମ୍ସରେ ପାର୍ବତୀଙ୍କୁ ଡିସକସ ଏବଂ ସଟପୁଟରେ ସ୍ବର୍ଣ୍ଣ ପଦକ ମିଳିଛି ।
ସେହିପରି ସେଣ୍ଟ ଜାଭିୟର୍ସରେ ପଢୁଥିବା ତାଙ୍କ ପୁଅ ଆଦିତ୍ୟ କଟକରେ ଅନୁଷ୍ଠିତ ୫୦ମି. ଦୌଡରେ ସୂର୍ଣ୍ଣ ପଦକ ହାସଲ କରିଛନ୍ତି ।
ପାର୍ବତୀଙ୍କ ସ୍ବପ୍ନ ଥିଲା ଯେ ତାଙ୍କ ପୁଅ ମଧ୍ୟ ଆଥଲେଟିକରେ ନିଜେ କୃତିତ୍ବ ଅର୍ଜନ କରୁ। ଆଜି ତାଙ୍କର ଏହି ସ୍ବପ୍ନ ପୂରଣ ହୋଇଛି ।
ତାଙ୍କ ପୁଅ ସ୍ବର୍ଣ୍ଣ ଜିତିଥିବା ବେଳେ ମା' ମଧ୍ୟ ସ୍ବର୍ଣ୍ଣ ପଦକ ଜିତି ଗୌରବ ଆଣିଛନ୍ତି ।
ଭୁବନେଶ୍ୱର, ଜାନୁଆରୀ ୧୯(ଲୋକାଲ ୱାୟାର): ଭୁବନେଶ୍ୱରର କଳିଙ୍ଗ ଷ୍ଟାଡିୟମରେ ଚାଲିଥିବା ଏଫଆଇଏଚ ପ୍ରୋ-ଲିଗ୍ ରେ କ୍ରମାଗତ ଦ୍ୱିତୀୟ ମ୍ୟାଚରେ ମଧ୍ୟ ନେଦରଲାଣ୍ଡସକୁ ଭାରତ ପରାସ୍ତ କରିଛି ।
ପ୍ରଥମ ମ୍ୟାଚରେ ଭାରତ ୫-୨ ଗୋଲରେ ବିଜୟୀ ହୋଇଥିବା ବେଳେ ରବିବାର ଅନୁଷ୍ଠିତ ଦ୍ୱିତୀୟ ମ୍ୟାଚରେ ପେନାଲଟି ସୁଟ୍ ଆଉଟ (୩-୧)ରେ ବିଜୟୀ ହୋଇଛି ।
ମ୍ୟାଚରେ ପ୍ରଥମ କ୍ୱାର୍ଟର ଗୋଲ୍ ଶୂନ୍ୟ ଥିବା ବେଳେ ଦ୍ୱିତୀୟ କ୍ୱାର୍ଟର ଶେଷ ବେଳକୁ ନେଦଲାଣ୍ଡସ ୩-୧ ଗୋଲରେ ଅଗ୍ରଣୀ ରହିଥିଲା ।
ତୃତୀୟ କ୍ୱାର୍ଟର ଗୋଲ୍ ଶୂନ୍ୟ ଥିବା ବେଳେ ଚତୁର୍ଥ କ୍ୱାର୍ଟରରେ ଭାରତ ଦୁଇଟି ପେନାଲଟି କର୍ଣ୍ଣରକୁ ଗୋଲରେ ପରିଣତ କରି ଖେଳ ସମାନ ସ୍ତରକୁ ଆଣିବାରେ ସଫଳ ହୋଇଥିଲା ।
ଖେଳ ଡ୍ର' ରହିବାରୁ ପେନାଲଟି ସୁଟ୍ ଆଉଟର ସହାୟତା ନିଆଯାଇଥିଲା । ବିବେକ ପ୍ରସାଦ, ଗୁରୁଜନ୍ତ ସିଂହ ଓ ଆକାଶଦୀପ ସିଂହ ପେନାଲ୍ଟିକୁ ଗୋଲରେ ପରିଣତ କରିବାରେ ସଫଳ ହୋଇଥିବା ବେଳେ ନେଦରଲାଣ୍ଡସର ଜଣେ ଖେଳାଳି ସଫଳ ହୋଇଥିଲେ ।
ଭୁବନେଶ୍ୱର, ଜାନୁଆରୀ ୧୮(ଲୋକାଲ ୱାୟାର): ଗୌହାଟୀରେ ଚାଲିଥିବା ଖେଲୋ ଇଣ୍ଡିଆ ଯୁବ କ୍ରୀଡ଼ାରେ ଓଡ଼ିଶାର ପ୍ରତ୍ୟାଶା ରାୟ ସୁଇମିଂରେ ରୌପ୍ୟ ପଦକ ଜିତିଥିବା ବେଳେ ଭାରୋତ୍ତୋଳନରେ ମୋତି ଜାତି ବ୍ରୋଞ୍ଜ ପଦକ ହାସଲ କରିଛନ୍ତି ।
୨୧ବର୍ଷରୁ କମ୍ ୧୦୦ମିଟର ବ୍ୟାକ୍ ଷ୍ଟ୍ରୋକରେ ପ୍ରତ୍ୟାଶା ୧ ମିନିଟ ୦୯.୩୮ ସେକେଣ୍ଡ ସମୟ ନେଇ ଦ୍ୱିତୀୟ ସ୍ଥାନରେ ରହିଥିଲେ ।
ପଶ୍ଚିମବଙ୍ଗର ସୌଦୀପ୍ତି ମଣ୍ଡଳ ୧ମିନିଟ୍ ୦୬.୭୧ସେକେଣ୍ଡ ନେଇ ପ୍ରଥମ ଏବଂ ଗୁଜରାଟର ମାନା ପଟେଲ ୧ମିନିଟ୍ ୧୨.୩୮ସେକେଣ୍ଡ ନେଇ ତୃତୀୟ ହୋଇଛନ୍ତି ।
ଭାରୋତ୍ତୋଳନରେ ମୋତି ଜାନି ୨୧ବର୍ଷରୁ କମ୍ କାଟାଗୋରୀରେ ୫୫କିଲୋ ବର୍ଗରେ ମୋଟ ୧୫୮କିଲୋ ଉଠାଇ ବ୍ରୋଞ୍ଜ ପଦକ ପାଇଛନ୍ତି ।
ମହାରାଷ୍ଟ୍ରର ଅନନ୍ୟା ବିଜୟ ପାଟିଲ ୧୬୪କିଲୋ ଉଠାଇ ସ୍ୱର୍ଣ୍ଣ ପଦକ ଏବଂ କେରଳର ଅଭିରାମି ପି. ମାଥ୍ୟୁ ୧୬୦କିଲୋ ଉଠାଇ ରୌପ୍ୟ ପଦକ ପାଇଛନ୍ତି ।
ଭୁବନେଶ୍ୱର, ଜାନୁଆରୀ ୧୮(ଲୋକାଲ ୱାୟାର): ଭୁବନେଶ୍ୱରର କଳିଙ୍ଗ ଷ୍ଟାଡିୟମ୍ ହକି କମ୍ପେ୍ଲକ୍ସରେ ଶନିବାର ଆରମ୍ଭ ହୋଇଥିବା ଏଫଆଇଏଚ୍ ହକି ପ୍ରୋ ଲିଗ୍ ର ପ୍ରଥମ ମ୍ୟାଚରେ ଘରୋଇ ଭାରତ ଶକ୍ତିଶାଳୀ ନେଦରଲାଣ୍ଡସକୁ ୫-୨ ଗୋଲରେ ପରାସ୍ତ କରିଛି ।
ମ୍ୟାଚରେ ପ୍ରଥମରୁ ଭାରତୀୟ ଖେଳାଳିମାନେ ଆକ୍ରମଣ ଆରମ୍ଭ କରି ଦେଇଥିଲେ । ପ୍ରଥମ କ୍ୱାର୍ଟରର ୩୦ତମ ସେକେଣ୍ଡରେ ଗୁରଜନ୍ତ ସିଂହ ଗୋଲ୍ ସ୍କୋର କରିଥିଲେ ।
୧୧ତମ ମିନିଟ୍ରେ ଡ୍ରାଗ୍ ଫ୍ଲିକର ରୂପିନ୍ଦର ପାଲ ସିଂହ ପେନାଲ୍ଟି କର୍ଣ୍ଣରକୁ ଗୋଲରେ ପରିଣତ କରିଥିଲେ ।
୧୩ତମ ମିନିଟ୍ରେ ନେଦରଲାଣ୍ଡସ ଗୋଟିଏ ଗୋଲ୍ ପରିଶୋଧ କରିଥିଲା । ପ୍ରଥମ କ୍ୱାର୍ଟରରେ ଭାରତ ୨-୧ରେ ଆଗୁଆ ଥିଲା ।
ଦ୍ୱିତୀୟ କ୍ୱାର୍ଟର ଆରମ୍ଭରୁ ନେଦରଲାଣ୍ଡସ ପୁଣି ଏକ ସ୍କୋର କରିଥିଲେ ମଧ୍ୟ ପରେ ଭାରତ ପକ୍ଷରୁ ମନଦୀପ ସିଂହ ୩୩ତମ ମିନିଟରେ, ୩୬ତମ ମିନିଟରେ ଲଳିତ ଉପାଧ୍ୟାୟ ଏବଂ ରୂପିନ୍ଦର ୪୬ତମ ମିନିଟରେ ସ୍କୋର କରି ଦଳକୁ ବିଜୟୀ କରାଇ ଦର୍ଶକ ଗ୍ୟାଲେରୀରେ ଉନ୍ମାଦନା ଖେଳାଳଇ ଦେଇଥିଲେ ।
ଭୁବନେଶ୍ୱର, ଜାନୁଆରୀ ୧୬(ଲୋକାଲ ୱାୟାର): ଗୌହାଟୀରେ ଚାଲିଥିବା ତୃତୀୟ ଖେଲୋ ଇଣ୍ଡିଆ ଯୁବ କ୍ରୀଡ଼ାରେ ବୁଧବାର ଓଡ଼ିଶାର ସ୍ୱସ୍ତି ସିଂ ୩ ହଜାର ମିଟର ସାଇକେଲିଂରେ ସ୍ୱର୍ଣ୍ଣ ପଦକ ବିଜୟୀ ହୋଇପାରିଛନ୍ତି ।
ସ୍ୱସ୍ତି ୪ ମିନିଟ୍ ୨୦.୨୩୭ ସେକେଣ୍ଡ ନେଇ ରେସରେ ପ୍ରଥମ ସ୍ଥାନ ହାସଲ କରିଥିବା ବେଳେ ରାଜସ୍ଥାନର ମୋନିକା ଜାଟ୍ ଦ୍ୱିତୀୟ ଏବଂ କର୍ଣ୍ଣାଟକର କେ. ରଙ୍ଗାସ୍ୱାମୀ ସି ତୃତୀୟ ସ୍ଥାନରେ ଅଛନ୍ତି ।
ସ୍ୱସ୍ତି ଏ ପର୍ଯ୍ୟନ୍ତ ଏହି କ୍ରୀଡ଼ାରେ ମୋଟ୍ ୩ଟି ଇଭେଣ୍ଟରେ ଭାଗ ନେଇ ଜିତିଛନ୍ତି ୩ଟି ପଦକ । ଏଥିରେ ଅଛି ୨ଟି ସ୍ୱର୍ଣ୍ଣ ଓ ଗୋଟିଏ ରୌପ୍ୟ ।
ପୂର୍ବରୁ ସ୍ୱସ୍ତି ବାଳିକା ୨୧ ବର୍ଷରୁ କମ୍ ସ୍କ୍ରାଚ୍ ରେସ୍ ୭.୫ କି.ମିରେ ସ୍ୱର୍ଣ୍ଣ ଏବଂ ୨୧ ବର୍ଷରୁ କମ୍ ବାଳିକା ବ୍ୟକ୍ତିିଗତ ରୋଡ୍ ରେସରେ ରୌପ୍ୟ ପଦକ ଜିତିଥିଲେ ।
ପ୍ରତିଯୋଗିତାରେ ଏ ପର୍ଯ୍ୟନ୍ତ ଓଡ଼ିଶାର ପଦକ ସଂଖ୍ୟା ୭ରେ ପହଞ୍ଚିଛି । ଏଥିରେ ୪ ସ୍ୱର୍ଣ୍ଣ, ୨ ରୌପ୍ୟ ଓ ଗୋଟିଏ ବ୍ରୋଞ୍ଜ ପଦକ ରହିଛି ।
ଭୁବନେଶ୍ୱର, ଜାନୁଆରୀ ୧୪(ଲୋକାଲ ୱାୟାର): ଆସନ୍ତା ୨୫ ତାରିଖରୁ ଭାରତୀୟ ମହିଳା ହକି ଟିମର ନ୍ୟୁଜିଲାଣ୍ଡ ଟୁର୍ ଆରମ୍ଭ ହେଉଥିବା ବେଳେ ୨୦ ଜଣିଆ ଜାତୀୟ ଦଳରେ ଓଡ଼ିଶାର ୩ ଜଣ ଖେଳାଳି ସ୍ଥାନ ପାଇଥିବା ହକି ଇଣ୍ଡିଆ ପକ୍ଷରୁ ମଙ୍ଗଳବାର ସୂଚନା ଦିଆଯାଇଛି ।
ଟିମରେ ସ୍ଥାନ ପାଇଥିବା ଓଡ଼ିଶାର ୩ ଜଣ ଖେଳାଳି ହେଲେ ଦୀପଗ୍ରେସ ଏକ୍କା, ନମିତା ଟପ୍ପୋ ଏବଂ ଲିଳିମା ମିଞ୍ଜ୍ । ଜାନୁଆରୀ ୨୫ ତାରିଖରେ ଏହି ଟିମ୍ ନ୍ୟୁଜିଲାଣ୍ଡର ଅକଲାଣ୍ଡଠାରେ ନ୍ୟୁଜିଲାଣ୍ଡ ଡେଭଲପମେଣ୍ଟ ସ୍କ୍ୱାଡ୍ ସହ ପ୍ରଥମ ମ୍ୟାଚ୍ ଖେଳିବ ।
ନ୍ୟୁଜିଲାଣ୍ଡ ଜାତୀୟ ଦଳ ସହ ଭାରତ ଜାନୁଆରୀ ୨୭ ଓ ୨୯ ତାରିଖରେ ଦୁଇଟି ମ୍ୟାଚ୍ ଖେଳିବ ।
ଫେବ୍ରୁଆରୀ ୪ ତାରିଖରେ ବ୍ରିଟେନ ସହ ଏବଂ ପରଦିନ ଅର୍ଥାତ୍ ଫେବ୍ରୁଆରୀ ୫ ତାରିଖରେ ପୁନର୍ବାର ନ୍ୟୁଜିଲାଣ୍ଡ ସହ ଭାରତ ମ୍ୟାଚ୍ ଖେଳି ଗସ୍ତ ଶେଷ କରିବାର କାର୍ଯ୍ୟକ୍ରମ ରହିଛି ।
ଭୁବନେଶ୍ବର, ଜାନୁଆରୀ ୧୪ (ଲୋକାଲ ୱାୟାର): ହରିଆଣାର ରୋହତକସ୍ଥିତ ଚୌଧୁରୀ ବଂଶୀଲାଲ କ୍ରିକେଟ ଷ୍ଟାଡିୟମରେ ଖେଳାଯାଇଥିବା ଗ୍ରୁପ୍-ସି ରଣଜୀ ମ୍ୟାଚର ଚତୁର୍ଥ ତଥା ଶେଷ ଦିନରେ ମଙ୍ଗଳବାର ହରିଆଣାକୁ ଓଡ଼ିଶା ଦଳ ଏକ ଓ୍ବିକେଟରେ ପରାସ୍ତ କରିଛି।
ବିଜୟ ପାଇଁ ୧୭୯ ରନର ଆବଶ୍ୟକତା ଥିବାବେଳେ ତୃତୀୟ ଦିନ ଖେଳ ଶେଷ ସୁଦ୍ଧା ଓଡ଼ିଶା ଦ୍ବିତୀୟ ଇନିଂସରେ ୧୪୭ ରନ୍ କରି ୭ଟି ଓ୍ବିକେଟ ହରାଇସାରିଥିଲା।
ତେବେ ଚତୁର୍ଥ ଦିନରେ ଦଳ ବିଜୟ ପାଇଁ ଆବଶ୍ୟକ ରନ୍ ସଂଗ୍ରହ କରିନେଇଥିଲା।
୧୧ଟି ଓ୍ବିକେଟ ନେଇଥିବା ସୂର୍ଯ୍ୟକାନ୍ତ ପ୍ରଧାନଙ୍କୁ ମ୍ୟାନ୍ ଅଫ୍ ଦ ମ୍ୟାଚ୍ ଘୋଷଣା କରାଯାଇଥିବାବେଳେ ଏହି ମ୍ୟାଚ୍ ଜିତି ଓଡ଼ିଶା ଆହୁରି ୬ ପଏଣ୍ଟ ହାସଲ କରିଛି।
ଉଲ୍ଲେଖଯୋଗ୍ୟ ଏହି ମ୍ୟାଚର ପ୍ରଥମ ଇନିଂସରେ ହରିଆଣା ୯୦ ଓ ଦ୍ବିତୀୟ ଇନିଂସରେ ୧୬୦ ରନ୍ କରିଥିବାବେଳେ ଓଡ଼ିଶା ୧୬୦ ଓ ୯ ଓ୍ବିକେଟ ହରାଇ ୧୮୨ ରନ୍ କରିଥିଲା।
ସୂଚନାଯୋଗ୍ୟ, ଏହା ଓଡ଼ିଶାର ଲଗାତର ଚତୁର୍ଥ ରଣଜୀ ବିଜୟ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
